Kisah Malik Mahmud dan Doto Zaini Didrop di Swedia | Haba Meutuleh\nAlhamdulillah karap geunap sibuleuen geutanyoe ummat Islam tameupoasa. Insya Allah uroe raya akan trok sigra. Meunan keuh ulon tuan, Mundzir bin Muntasir, meulakee meu’ah ube na salah dan deesya keu mandum syeedara.\nUroe nyoe, Insya Allah, ulon tuwan keuneuk bahaih peukara buet peungeuet-seumeungeuet nyang ka geupeulaku le ‘peumimpen’ GAM dibawah peurintah Malik Mahmud nyang ka jeuet keu pake di ureueng geutanyoe sare keudroe-droe. Peukara nyang ulon tuan meukeusud nakeuh peukara keuadaan 3 droe ‘peumimpen’ GAM (Alm. Teungku Hasan, Malik Mahmud, dan Zaini Abdullah) sigohlom Malik Mahmud dan rakan-rakan geujak meurundeng keudeh u Helsinki.\nPakon peukara nyoe peunteng that-that untok tateupeue? Sabab deungon tateupeue keuadaan ureueng nyoe yoh masa nyan keuh baro geutanyoe jeuet meuphom mandum keujadian di Helsinki sampoe diteubiet Nota Saban Meuphom (Memorandum of Understanding, MoU) Helsinki.\nLagee nyang ka tateupeue, GAM dan Indonesia ka geuduek pakat di Helsinki bak thon 2005 deungon President Martii Ahtisaari (mantan president nanggroe Finlandia, keutuha nibak Crisis Management Initiave atawa CMI) geuduek sibagoe ureueng teungoh. Duek pakat nyan teupeujak dalam 5 boh ronde nyang ka geupeuphon bak uroe buleuen 27 Januari 2005 dan geupeulheueh bak uroe buleuen 15 Agustus 2005 deungon geuteken MoU Helsinki dan Acheh pih dame.\nBeuthat pih duek pakat nyan ka geupeuphon bak awai thon 2005 lheueh teuka Tsunami dan rame ureueng geutanyoe nyang geupike bahwa duek pakat nyan geupeugot sabab Acheh teungoh lam bala akibat Geumpa dan Tsunami, tapi keunyataan jih nakeuh duek pakat nyan ka geureuncana jeu-oh uroe sigohlom bala nyan trok bak nanggroe geutanyoe nyoe.\nNakeuh sidroe ureueng Finlandia, Juha Christensen nan ureueng nyan, peunasihat nibak President Martii dan lheueh nyan peunasihat nibak Pieter Feith (keutuha Acheh Monitoring Mission – AMM), geupeugah bak the Jakarta Post:\n“On Dec. 24, 2004, two days before the tsunami, Juha sent a confirmatory letter and an invitation to the two parties to hold the first meeting in Helsinki.”\n“Bak uroe buleuen 24 Desember 2004, dua uroe sigohlom tsunami, Juha ka geukirem surat konfirmasi dan undangan keu mandua blah pihak (GAM dan Indonesia) untok peugot rapat keuphon di Helsinki.”\n“The process of preparing a dialogue started long before the tsunami hit Aceh. In the end, a lot of people were convinced peace in Aceh was achieved because of the tsunami.”\n“Buet untok peukeumah acara duek pakat nyan ka teupeuphon jeu-oh uroe sigohlom tsunami trok u Acheh. Tapi bak keuneulheueh, rame ureueng nyang yakin bahwa dame di Acheh nyan na sabab tsunami.”\nUreueng laen lom, Damien Kingsbury dari Australia, ka geupeunyata bahwa ka troh haba peurmintaan bak droe geuh dari ‘peumimpen’ GAM untok jak bantu ureueng nyan dalam duek pakat antara GAM dan Indonesia. Haba nyan ka troh bak droe geuh bak buleuen Oktober 2004, dua buleuen sigohlom Tsunami teuka.\nMeunan keuh, ka deuh takalon bahwa buet awai untok peugot duek sapat nyan chit kalheueh geupeujak jeu-oh uroe sigohlom bala geumpa dan geulumbang raya trok u Acheh. Oleh kareuna nyan, geutanyoe payah tapinah mandum peukara bala geumpa dan tsunami dari proses duek pakat Helsinki nyoe untok seumeuntara, mangat gleh mata dan pikeran teuh watee takalon buet nyan.\nMeunyo mata dan pikeran teuh ka gleh, jinoe ka jeuet tapeugot saboh su-eue:\n“Meunyo chit kon geuduek pakat sabab bala tsunami, peue chit alasan geuh geuduek sapat ngon musoh bansa? Padahai Wali Nanggroe, Tgk. Hasan, sabe neupeugah han jeuet tameurundeng ngon Indonesia sabab sabe geutanyoe akan dipeungeuet?”\nNyan keuh peureulee that-that takalon kondisi ‘peumimpen’ geutanyoe yoh masa sigohlom geujak u Helsinki nyan.\nMalik Mahmud dan Zaini Abdullah didrop le Polisi Nanggroe Swedia\nSaboh peukara nyang that meunarek nyang lon baca bak internet ban-ban nyoe nakeuh haba teuntang Malik Mahmud nyang ka geupeugah bahwa droe geuh dan Zaini Abdullah na tom dipeutamong lam peunjara muyup tanoh disideh di nanggroe Swedia.\nBak Atjehpost.com meutuleh:\n“Wali (Malik) mengisahkan, ketika itu Pemerintah Indonesia menuduhnya dan Gerakan Aceh Merdeka sebagai teroris. Karena itu, Malik Mahmud dan Zaini sempat ditahan polisi Swedia dalam tahanan di bawah tanah.”\n“‘Wali (Malik)’ geupeugah, bak watee nyan Peumeurintah Indonesia ka dipeugah droegeuh dan Geurakan Acheh Mardehka sibagoe teroris. Sabab nyan keuh, Malik Mahmud dan Zaini na tom didrop le polisi nanggroe Swedia dipeutamong lam peunjara muyup tanoh.”\nPeukara nyan na tom lon baca chit lam buku Verandah of Violence (Seuramoe Keukeurasan) nyang geu-editor le Dr. Anthony Reid dari Singapore, dan bak media beurita lam basa Inggreh di internet. Oleh seubab nyan ulon tuwan keumeueng peugot saboh analisa teuntang peukara nyoe.\nUNPO (Unrepresented Nations and Peoples Organization), organisasi keu bansa-bansa nyang hana roh lam PBB atawa gohlom mardehka, geulhat beurita bak website jih bak uroe buleuen 15 Juni 2004, nyang jicok dari kanto beurita Reuters:\n“Sweden Arrests Exiled Leaders of the Free Acheh Movement (GAM)”\n“Awak Swedia ka geudrop peumimpen-peumimpen GAM di peungasengan”\n“Today, the 15th of June (2004), action has been taken against three persons suspected of grave breaches of international law,” said Sweden’s international prosecutors’ office.\n“Uroe nyoe, uroe buleuen 15 Juni (2004), kalheueh meupeujak buet ateuh lhee droe ureueng nyan deungon sangkaan peulanggaran beurat hukom International,” geukheun le Jaksa Peununtot International Swedia.\nDum sumber-sumber laen nyang peuteubiet beurita saban lagee nyan teuntang peukara peumimpen GAM nyang ka didrop nyang jeuet tamita bak media online.\nTeuma, peue nyang jeuet takalon dari peukara nyoe?\nNyang keu phon nakeuh, ‘peumimpen’ geutanyoe yoh masa nyan (Juni 2004), nyakni sigohlom tsunami teuka, teungoh lam keuadaan meuseupet dan teungoh meupeukara deungon hukom international di nanggroe Swedia.\nBeuthat pih meunyo takira-kira peunjara nanggroe Swedia nyan pasti leubeh manosiawi meunyo tabandeng deungon peunjara Indonesia dan ureueng-ureueng nyang jaga peunjara disideh leubeh manosia nibak ‘binatang-binatang’ nyang jaga peunjara Indonesia, tapi masa nyan nakeuh masa nyang sosah that-that keu ‘peumimpen-peumimpen’ geutanyoe nyan, nyang ka leumak ngon udep seunang di nanggroe gop beuthat pih geutanyoe payah udep meulangoe lam darah di nanggroe droe teuh.\nMalik Mahmud dan Zaini Abdullah, beuthat pih ureueng nyoe dua nakeuh ‘peutinggi-peutinggi’ GAM, tapi ureueng nyoe dua han tom geurasa udep sosah sabab Malik Mahmud chit han tom udep di Acheh, seudangkan Zaini ka awai geuplueng u luwa nanggroe jak peuseulamat droe geuh dan keuluarga. Han tom teujalok lam pikeran ureueng nyan dua untok geumeusosah sosah demi peurjuangan Acheh Mardehka.\nNyang keudua, peureulee tateupeue bahwa bak masa nyan Tgk. Hasan hana dipeutamong lam peunjara deungon alasan droeneuh nyan teungoh saket. Teuma peureulee tateupeue chit bahwa proses hukom bak nanggroe Swedia, lagee bak nanggroe-nanggroe laen di Irupa, hana saban lagee di Indonesia nyang jeuet tasogok dan pura-pura saket. Jadi dalam peukara nyoe, lon rasa jeuet tacok keusimpulan bahwa yoh masa nyan Wali Nanggroe bit-bit teungoh saket seuhingga droeneuh nyan hana keumah diba bak hukom. Teuma meunyo droeneuh nyan hana keumah diba bak hukom, beurarti droeneuh nyan chit ka han keumah geupeubuet-buet atawa han keumah geumat komando peurjuangan le. Teuma soe nyang mat komando peurjuangan ka?\nSangkaan Teroris dan Peulanggaran HAM\nMeunyo takalon leubeh lhok lom, geutanyoe peureulee tateupeue chit peue alasan ureueng nyan didrop. Meunurot Malik, lagee nyang geupeugah bak the Atjeh Post, awak Indonesia ka dipeugot sangkaan ateuh gopnyan dan GAM sibagoe teroris. Teuma peue keuh beutoi nyan alasan jih? Dimuyup nyoe nakeuh analisa ulon tuwan.\nMeunurot tulehsan nyang na bak website UNPO dan bak media-media online laen, lagee nyang ka teupot diateuh, ‘peumimpen’ GAM didrop sabab sangkaan peulanggaran beurat hukom international, tapi hana dipegah peue peulanggaran nyang teumeukeusud nyan.\nTeuma, dalam buku Verandah of Violence: the Background to the Aceh Problem nyang geu-editor le Anthony Reid, Kirsten E. Schulze geupeujeulaih bahwa peulanggaran beurat ateuh hukom international nyang teumeukeusud nakeuh:\n“… Senen Atrium, Jakarta Stock Exchange, and Cijantung mall bombings as well as the killings of Teungku Nazaruddin Daud and Professor Dayan Daud, the kidnapping of 243 civilians, along with burning of at least six schools.”\n“… bhom di Atrium Senen, Bursa Saham Jakarta, dan Mall Cijantung, seureuta buet seumeupoh ateuh Tgk. Nazaruddin Daud dan Professor Dayan Daud, seumeudrop ateuh 243 rakyat sipil, meunan chit seumeutet ateuh paleng kureueng 6 boh sikula.”\nDari sangkaan-sangkaan nyan, geutanyoe jeuet takalon bahwa Indonesia chit saja dipeugot useuha untok diboh cap teroris keu GAM (peurjuangan geutanyoe nyoe) ateuh buet seumeubhom.\nSangkaan laen nakeuh buet seumeupoh, seumeudrop, dan seumeutet. Peukara nyoe keuh nyang sebeutoi jih that meupaloe keu Malik Mahmud. Beuthat pih geutanyoe hana that tapeureumeuen peukara nyoe, tapi buet nyan ka jeuet dipeutamong lam peukara peulanggaran rayek hak asasi manosia. Leubeh meupaloe lom, peumeurhati konflik Acheh dari donya international yakin bahwa Malik na roh dalam buet nyan. Meunyo chit meuteumeueng diba bak Mahkamah di Swedia dan teubukti salah, maka tamat keuh riwayat Malik.\nTeuma pakon Malik Mahmud bak the Atjeh Post geupeugah bahwa droegeuh didrop sabab sangkaan teroris mantong? Dan dalam media beurita online Indonesia pih sabe dipeugah meunan? Alasan jih nakeuh sabab mandua blah pihak na keupeuntengan untok peusom buet peulanggaran HAM nyan. Beuthat pih Malik roh dalam buet peulanggaran HAM, pihak Indonesia pih leubeh le lom dipeubuet buet nyan. Di sinoe mantong ka deuh takalon “dame” keuphon antara keudua blah pihak untok “peuseungap” peukara HAM. Jadi hana peue hireuen teuh meunyo watee di Helsinki pihak “GAM” geu-iem droe geuh lam peukara nyan dan pihak Indonesia teusinyom-sinyom mantong.\nTeuma, geugeuteubiet keuh isu teroris bunoe mangat geutanyoe tuwoe keu peulanggaran HAM dan mangat Indonesia meuteumeueng sokongan donya International untok peu-anco GAM, sabab bak masa nyan donya barat chit teungoh teuga-teuga that dipeuprang teroris.\nMalik Mahmud dan Zaini Abdullah ditheun lam peunjara Swedia lam 3 uroe sagai dan lheueh nyan dipeulheueh deungon alasan han sep bukti. 3 uroe lam peunjara, meunyo tabandeng deungon geutanyoe nyang na meuthon-thon ka lam peunjara Indonesia, sebetoi jih kon keuh saboh peukara nyang rayek lam saboh peurjuangan peumardehka Nanggroe. Tapi bak geupeugah calitra bak the Atjeh Post, weuh ate teuh chit:\n“Doto Zaini bernasib baik, karena di kamar tahanan dapat ranjang tidur, sedangkan saya tidur dilantai,”\n“Doto Zaini got chit untong, sabab lam bilek tahanan geuh na teumpat eh, seudangkan lon payah eh di ateuh aleue.”\nBeuthat pih ka dipeulheueh, tapi peukara hukom nyan hana dipiyoh ot nan mantong, sabab meunurot Kirsten E. Schulze,\n“…, in August 2004, following the confiscation of documents, a laptop, seven cellular phones, and $10,000 cash as well as pictures and video cassettes of GAM military training from the residence of Tiro, Mahmud, and Abdullah, the head of the Swedish Prosecutor’s Office announced that Mahmud and Abdullah would stand trial in December.”\n“…, bak buleuen Agustus 2004, lheueh dicok paksa dokumen-dokumen, saboh laptop, tujoh boh talipon jaroe, dan peng $10,000 seureuta gamba-gamba dan kaset-kaset video latihan milite GAM dari rumoh Tiro, Mahmud, dan Abdullah, ketuha kanto Keujaksaan Swedia ka geupeugot peungumuman bahwa Mahmud dan Abdullah akan disidang bak buleuen Desember.”\nMeunyo takalon bit-bit Malik dan Zaini karap tamat riwayat di sideh di Swedia. Soe neuk bela awak nyan lam peukara teroris dan peulanggaran HAM?\nTeuma peue keuh hana meupeue seubab ureueng nyan geuteurimong laju tawaran meuduek pakat di Helsinki? Teuma peue keuh betoi Wali na roh dalam peugot peunutoh untok meuduek pakat nyan (seudangkan peurangkat hukom Swedia ka dipeupasti bahwa droeneuh nyan teungoh saket brat)? Teuma peue keuh hana meupeue seubab sidang nyan hana jadeh dipeugot watee Malik ka geutem jak duek pakat?\nNeuchi pike keudroe dan neudiskusi sare keudroe-droe, deungon syarat bek neumeupake. Mandum niet geutanyoe Insya Allah got keu bansa dan neugara nyang that tacinta, jadi jak tapeuteupat peukara nyoe mangat glah dan jeuet geutanyoe meusaboh lom lagee nyang ka-ka.\nCatatan: Na tom lon tanyong bak sidroe peuneuliti peukara Acheh dari luwa, pakon sidang nyan hana jadeh dipeugot? Geuseu’ot le gopnyan, sabab GAM ka ditem duek pakat di Helsinki dan Indonesia ka dilakee peutheun sidang nyan bak awak Swedia. (Nan peuneuliti nyan han jeuet lon peugah sabab hana izin dari droegeuh)\nDarussalam, 16 Agustus 2012\nMundzir bin Muntasir\n← Peusan Perjuangan\nKingsbury: Peunasehat Nyang Keunong Khianat (I) →